ФК’13
„ФК`13“ („Футбол Клуб 13“) е софийско футболно сдружение, съществувало самостоятелно в периода 1909 – 1944 година.

Двукратен носител на Националната купа (Царската купа) – 1938 и 1940 г.

Началото на ФК-13 е положено през пролетта на 1909 г. Български ученици, учещи в Галатасарайския лицей в Цариград, сформират футболен отбор. Наименуват го „Савата“ в чест на Сава Киров – един от пионерите на спорта в София, а също така и основател на клуба. След края на учебната година учениците се завръщат в София.

Клубът е основан официално през месец октомври 1913 г. Погрешно се смята, че цифрата 13 е заради годината на официалното основаване на клуба. Тази цифра е заради 13-те ученика, основали тима през 1909 г.

ФК-13 заедно със „Спортист“ от Варна са основоположниците на клубния футбол в България. Наричани са „ветераните“.

В началните години Сава Киров е капитан на отбора, център-нападател, секретар и касиер. Председател е до 1920 г.

Към клуба са съществували 12 детски чети с футболни отбори. Районът на клуба обхваща квартала между булевард „Евлоги Георгиев“, улиците „Граф Игнатиев“, „Паренсов“, „Юрий Венелин“' и „Любен Каравелов“, или така наречената „Алигина махала“ в София.

Клубното игрище се намирало върху мястото на старото руско гробище, до съвременния стадион „Васил Левски“. Игрището е направено с доброволен труд. Имало е двуетажна дървена трибуна, като на горния етаж е имало стая за канцелария и домакинство. През лятото на 1928 г. общинските власти отнемат игрището и го присъединяват към съседния парцел на дружество „Юнак“.

Този отбор, освен че е първият носител на царската купа през 1938 г., дава на България и 16 национали. Най-известният е Тодор Мищалов, балкански шампион. Вратарят Никола Савов е определен за номер 1 на полуострова, ненавършил и 20 години, през 1935 г. На следващата година Лозан Коцев става шампион на Швейцария с „Лозанспорт“, като е започнал кариерата си във ФК-13. Негов кадър е и Фридрих Клюд, първият чужденец, играл с екипа на България.

Клубът обединява предимно интелигентни и образовани хора – настоящи или бъдещи юристи, лекари, дипломати, банкови чиновници, възпитаници на Военното на Негово величество училище. „ФК-13“ по-късно развива волейбол, баскетбол, хокей на лед.

Клубът съществува самостоятелно до 3 октомври 1944 г.

Успехи 
Царска купа:
 Носител (2): 1938, 1940
Купа „Улпия Сердика“:
 Финалист (4): 1930, 1931, 1935, 1937
Софийска Първа дивизия:
 Шампион (1): 1941
Национална дивизия:
 4-то място (1): 1938
Държавно първенство:
 5-о място (1): 1941

Известни футболисти

Външни препратки 
 F.K. 13 SOFÍA
 fc-13.com 
 www.facebook.com

Софийски футболни отбори
Основани в България през 1909 година